b'\n_START_ARTICLE_\nPiliakalnis\n_START_SECTION_\nPiliakalni\xc5\xb3 etapai\n_START_PARAGRAPH_\nPrad\xc5\xbeioje ant piliakalni\xc5\xb3 buvo statomos \xc4\xaftvirtintos gyvenviet\xc4\x97s, v\xc4\x97liau, apie V a.\xc2\xa0\xe2\x80\x93 VI a., jie tapo pap\xc4\x97d\xc4\x97s gyventoj\xc5\xb3 sl\xc4\x97ptuv\xc4\x97mis nuo u\xc5\xbepuolik\xc5\xb3. Prad\xc5\xbeioje jie saugoj\xc4\x99 nuo vietini\xc5\xb3 gen\xc4\x8di\xc5\xb3 puldin\xc4\x97jim\xc5\xb3, o v\xc4\x97liau\xc2\xa0\xe2\x80\x93 nuo kry\xc5\xbeiuo\xc4\x8di\xc5\xb3, \xc5\xa1ved\xc5\xb3 ir slav\xc5\xb3. Nuo X a. piliakalniai pradedami apgyvendinti, atsiranda medin\xc4\x97s pilys, kuriose gyvendav\xc4\x99 kunigaik\xc5\xa1\xc4\x8diai. XIV a. pab.\xc2\xa0\xe2\x80\x93 XV a. pr. piliakalniai praranda savo reik\xc5\xa1m\xc4\x99. Lietuvoje daugiausia v\xc4\x97lyvojo periodo piliakalni\xc5\xb3, nes jie buvo geriausiai \xc4\xafrengti ir did\xc5\xbeiausi._NEWLINE_\xc5\xa0iuo metu piliakalniai yra archeologiniai paminklai, saugomi valstyb\xc4\x97s, \xc4\xaftraukiami \xc4\xaf kult\xc5\xabros vertybi\xc5\xb3, lankytin\xc5\xb3 viet\xc5\xb3 s\xc4\x85ra\xc5\xa1us, dalykinius \xc5\xbeinynus. Jais r\xc5\xabpinasi Paminklosaugos tarnybos. Dabartin\xc4\x97s Lietuvos teritorijoje buvo apie 1000 piliakalni\xc5\xb3, i\xc5\xa1liko nesunaikinta apie 800, labiau tyrin\xc4\x97ta tik apie 10\xc2\xa0% piliakalni\xc5\xb3. Latvijoje Augustas Bilen\xc5\xa1teinas suskai\xc4\x8diavo 470 kur\xc5\xa1i\xc5\xb3 (Kur\xc5\xa1as) ir \xc5\xbeiemgali\xc5\xb3 (Latgala) piliakalni\xc5\xb3, i\xc5\xa1 j\xc5\xb3 tyrin\xc4\x97ti 79. Pr\xc5\xabsijoje (dab. Karaliau\xc4\x8diaus kra\xc5\xa1tas ir Lenkijos \xc5\xa1iaur\xc4\x97s vakarai) Emilis Holakas priskai\xc4\x8diavo (be Sembos) apie 318 piliakalni\xc5\xb3.\n_START_SECTION_\nPiliakalniai Lietuvoje\n_START_PARAGRAPH_\nLietuvoje priskai\xc4\x8diuojama apie 850 piliakalni\xc5\xb3. Piliakalniai Lietuvos teritorijoje atsirado \xc5\xbealvario am\xc5\xbeiuje suintensyv\xc4\x97jus prekybai bei kovoms d\xc4\x97l \xc4\xaftak\xc5\xb3 \xc4\xafvairiose \xc5\xbeem\xc4\x97se. Piliakalni\xc5\xb3 sankaupas atskirose vietose l\xc4\x97m\xc4\x97 ir kalvotas Ryt\xc5\xb3 Lietuvos bei \xc5\xbdemaitijos reljefas, suformuotas ledyno tirpimo. Piliakalniai ypa\xc4\x8d paplito gele\xc5\xbeies am\xc5\xbeiuje. Lietuvos teritorijoje j\xc5\xb3 kasin\xc4\x97ta tik apie de\xc5\xa1imtadal\xc4\xaf. Balti\xc5\xa1k\xc5\xb3 piliakalni\xc5\xb3 gausu Karaliau\xc4\x8diaus srityje, Lenkijos, Baltarusijos, Ukrainos, Latvijos teritorijose. D\xc4\x97l kit\xc5\xb3 viet\xc5\xb3\xc2\xa0\xe2\x80\x93 diskutuojama._NEWLINE_Kad kalva b\xc5\xabt\xc5\xb3 pripa\xc5\xbeinta piliakalniu, remiamasi tam tikrais kriterijais: turi b\xc5\xabti matomi gynybiniai \xc4\xaftvirtinimai (pylimai, grioviai, terasos, pastatinti \xc5\xa1laitai, pilies kiemas ir kt.), \xc5\xa1nekamoji tradicija, kult\xc5\xabrinis sluoksnis (nam\xc5\xb3 apyvokos ir prabangesni daiktai, \xc5\xbemoni\xc5\xb3 gyvenimo liku\xc4\x8diai: buitini\xc5\xb3 atliek\xc5\xb3 sluoksnis). Daugeliu atveju piliakalnis yra nat\xc5\xabraliai atsiradusi kalva, o ne \xc5\xbemoni\xc5\xb3 supiltas kalnas. Piliakalni\xc5\xb3 tankumas Lietuvoje yra vienas did\xc5\xbeiausi\xc5\xb3 pasaulyje. Apie 80 proc. piliakalni\xc5\xb3 apaug\xc4\x99 mi\xc5\xa1ku._NEWLINE_Kartais piliakalniai tampa lobi\xc5\xb3 ie\xc5\xa1kotoj\xc5\xb3 objektais, tikintis surasti \xc4\x8dia tariamai pasl\xc4\x97ptas vertybes. Ta\xc4\x8diau Lietuvoje draud\xc5\xbeiama kasin\xc4\x97ti piliakalnius ir senkapius 50\xc2\xa0m spinduliu aplink juos.\n_START_SECTION_\nPiliakalniai Latvijoje\n_START_PARAGRAPH_\nPiliakalniai Latvijoje buvo naudojami ne tik karin\xc4\x97ms ar administracin\xc4\x97ms funkcijoms, bet taip pat jie buvo kai kuri\xc5\xb3 region\xc5\xb3 kult\xc5\xabriniai ir ekoniminiai centrai. Latvijos piliakalniai da\xc5\xbenai buvo didesnio komplekso dalis, kur\xc4\xaf sudarydavo pagrindin\xc4\x97 tvirtov\xc4\x97, aplink j\xc4\x85 esanti gyvenviet\xc4\x97 ir vienas arba daugiau laidojimo lauk\xc5\xb3. Pirmieji piliakalniai Latvijoje, pvz., Daugmal\xc4\x97s piliakalnis, pasirod\xc4\x97 bronzos am\xc5\xbeiuje. Kiti buvo nuolat apgyvendinti iki gele\xc5\xbeies am\xc5\xbeiaus pabaigos.'